Veerpyltjies en potjiekos – 'n wenkombinasie | Krugersdorp News
Veerpyltjies en potjiekos – ‘n wenkombinasie
Aan die einde van die kompetisie het die heerlike aromas van die potjiekoskompetisie buite die saal die monde laat water.
Johan van Vuuren gooi sy veelpyl tydens 'n rondte standaard 501's.
‘n Groep gesoute veerpyltjiespelers het onlangs hulle vaardighede gewys toe hulle tydens ‘n West Rand Darts Association-kompetisie by Die Skuur Restaurant in Luipaadsvlei teen mekaar gespeel het – elkeen met sy of haar eie tegniek, voetplasing en uiters goeie konsentrasie.
Die 42 spelers het rondte na rondte standaard 501-veerpyltjies gespeel tot daar net twee spelers oor was. Maar net een kon met die trofee wegstap.
Jako de Villiers buig sy hand strategies om die veerpyl op die perfekte plek te gooi.
Nico van Eden het voorlopig gewen en Juba Joubert het ‘n tweede plek verower. Jacques Coetzee het die highest close met 124 gewen.
Twanique Bezuidenhout was die enigste vrouespeler wat tot en met die kwarteindstryd gespeel het.
“Ons wil die gemeenskap leer dat veerpyltjies nie net ‘n kroegspel is nie,” het Michelle Jonker, organiseerder van die kompetisie gesê. “Soos jy kon sien is die spel ook nie net vir ouerige mense nie, maar jongmense geniet dit net so.”
Die sewe propvol pruttende potjies het soos die vleispotte van Egipte daar gestaan. Die knap kokke het met hul speseryemmertjies en blink gereedskap agter die potte gestaan en gesels. Dit was nie net die vroue wat gekook het nie. Die manne het trots hulle resepgeheime gedeel. Van James Bond se 007-speserye tot Spiderman-speserye, die manne het al wat ‘n geheim is gebruik om hul potjie die beste te maak.
Johan van Vuuren gooi sy veelpyl tydens ‘n rondte standaard 501’s.
Hennelien van der Walt se wenresep vir haar spesiale en smullekker potjie was die algehele beste gereg en haar bykosse was ook tops. Sy het ‘n geskenkpak ter waarde van R2 000 gewen.
Die West Rand Darts Association nooi almal uit om deel te word van die sport. Besoek hulle Facebook-blad vir meer inligting.